Solicitare aprobată. Sezonul doi din serialul Vlad va fi realizat (și) cu bani de la Guvern.

Publicitate

Cererea Pro TV de finanțare pentru noul sezon „Vlad” a fost aprobată de Comisia Națională de Prognoză, cea care administrează schema de ajutor de stat privind sprijinirea industriei cinematografice.

Astfel, potrivit informațiilor publicate astăzi pe site-ul instituției, Pro TV va primi 4,2 milioane de lei (aproape un milion de euro). Suma (care reprezintă 35% din bugetul producției) este apropiată de cea cerută inițial de postul de televiziune: 5,4 milioane de lei.

Totodată, din datele postate pe site-ul Comisiei de Prognoză, Pro TV mai cere un ajutor de stat. Pentru serialul Profu', pe care îl are în pregătire, după cum Paginademedia.ro a relatat în exclusivitate AICI. Pentru acest proiect, Pro TV a solicitat pe 10 iulie suma de 2,2 milioane de lei. Cererea pentru Profu' este, momentan, în analiză.

Care este asemănarea dintre serialele Vlad și Profu'?

Atât Vlad, cât și Profu' sunt licențe cumpărate de la alți producători. Nu sunt seriale originale românești.

Vlad este realizat după scenariul serialului turcesc Ezel (este o producție realizată aproape "în oglindă" după Ezel).

Dacă Vlad este varianta românească a lui Ezel, Profu' are la bază o idee nemțească. Potrivit informațiilor Paginademedia.ro, Profu' va fi realizat după scenariul unei producții germane, Der Lehrer.

Ce sunt ajutoarele de stat pe care le-a accesat Pro TV?

Proiectul de la Guvern, lansat anul trecut, a fost gândit ca un sprijin pentru industria cinematografică din România. Mai precis, un ajutor dat companiilor care au ca principal obiect de activitate producția cinematografică.

Chiar anul trecut, Pro TV - post de televiziune - și-a schimbat obiectul principal de activitate din "activități de difuzare a programelor de televiziune" în "activități de producție cinematografică, video și de programe de televiziune". Astfel, a îndeplinit primul criteriu de selecție și a aplicat pentru ajutor de la Guvern (a și reușit pentru două proiecte: episodul de Crăciun din Las Fierbinți și un proiect cu numele Sharks).

Citește și: Pro TV ocolește o întrebare importantă: De ce și-a schimbat obiectul de activitate chiar înainte să ceară ajutor de la stat pentru Las Fierbinți?

GALERIE FOTO

Citește și:

Pro TV vrea ajutor de la Guvern pentru serialul Vlad. Peste un milion de euro. Sacrificiul de pe Antena 1 a primit deja

FOTO. Serialele Vlad și Ezel, în oglindă. Cât a respectat Pro TV din licența serialului turcesc?



Iulia Bunea

iulia.buneapaginademedia.ro